Juraj Černý

Juraj „Ďuro“ Černý (* 10. júl 1961, Bratislava, Česko-Slovensko† 26. február 2016, Mosonmagyaróvár, Maďarsko) bol hráč na bicie nástroje. Preslávil sa najmä ako bubeník slovenskej hard rockovej skupiny Tublatanka, ktorú založil spolu s Maťom Ďurindom roku 1982. S Tublatankou nahral (za 10 rokov pôsobenia) 7 štúdiových albumov. V roku 1996 skupinu opustil. Popri Tublatanke, hral aj vo významnej slovenskej punk rockovej skupine Slobodná Európa. V roku 1995 sa stal autorom projektu Ďuro Černý Company, kde spojil niekoľko hviezd domácej hudobnej scény. 

Ďuro Černý používal bicie značky Pearl export a za povšimnutie stojí používanie dvoj-kopáku, napr. na albume Žeravé znamenie osudu (Tublatanka).

Vyštudoval dokumentárnu tvorbu na VŠMU v Bratislave. Po odchode z Tublatanky sa teda venoval tejto oblasti - filmy, réžia, scenáre, kamera. (napr. klip skupiny Hex - Som On). V prvej polovici 90. rokov mal problémy s drogami, konkrétne s heroínom. Nasledovali problémy s Tublatankou, neschopnosť vystupovať s ňou. Podstúpil však intenzívnu liečbu a pri odchode zo skupiny v roku 1996 bol už "čistý". 

Potom hral so skupinou Love 4 Money s Matúšom Kľúčikom. Jeho posledné pôsobenie bolo v skupine Slobodná Európa.

Jeho brat Vlado Černý je herec, riaditeľ Divadla Astorka Korzo ’90.

Zomrel 26. februára 2016.

Diskografia

So skupinou Tublatanka 
 Tublatanka (1985)
 Skúsime to cez vesmír (1987)
 Žeravé znamenie osudu (1988)
 Nebo – peklo – raj (1990)
 Volanie divočiny (1992)
 Poďme bratia do Betlehema (1993)
 Znovuzrodenie (1995)

So skupinou Slobodná Európa 
 Pakáreň (1991, hosť)
 Unavení a zničení (1994)
 Štvorka (2014)

Referencie

Externé odkazy
 Youtube konto s klipmi Ďura Černého

Slovenskí heavymetaloví bubeníci
Slovenskí rockoví bubeníci
Osobnosti z Bratislavy